## Sondra Radvanovsky i Piotr Beczała inauguren el cicle de grans veus de Les Arts amb àries i duets de Puccini

*** Reconeguts com dos de les millors veus *puccinianes* del moment, interpretaran pàgines de *Manon Lescaut, La bohème* i *Tosca*
* Acompanyats per la pianista Sarah Tysman, conclouran la vetlada amb una selecció de peces de *Rusalka*, com la famosa ‘Cançó a la lluna’**

El Palau de les Arts Reina Sofia inaugura el seu cicle de grans veus amb la soprano estatunidenca Sondra Radvanovsky i el tenor polonés Piotr Beczała, amb un programa en el qual interpretaran les millors àries i duets de Giacomo Puccini este dimarts, 26 de novembre, a les 19:30 hores en l’Auditori.

Les Arts reunix dos de les veus *puccinianes* de més prestigi en el panorama internacional l’any en què el món de l’òpera commemora el centenari de la defunció del compositor de Lucca, un dels més estimats pel públic valencià.

Amb l’acompanyament de la pianista Sarah Tysman, la platea de Les Arts podrà gaudir de peces imprescindibles del repertori operístic com ‘Vissi d’art’ i ‘E lucevan le stelle’, de *Tosca*; ‘Che gelida manina’ i ‘O soave fanciulla’, de *La bohème* o ‘Sola, perduta, abbandonata’ de *Manon Lescaut*.

Com a tancament del programa, Radvanovsky i Beczała connecten el romanticisme de Puccini amb una altra obra del romanticisme de l’època, *Rusalka*, obra mestra de Dvořák, de la qual interpretaran alguns dels seus fragments més populars, i que va gaudir d’un excel·lent acolliment de públic en la seua primera representació en Les Arts la temporada passada.

L’‘ària del príncep’ i la conegudíssima ‘Cançó a la lluna’ tancaran la primera sessió de ‘Les Arts és Grans Veus’, en la qual el centre d’arts reunix les grans estreles del circuit internacional i que, en la temporada present, rebrà també la soprano Anna Netrebko (16 de febrer) i al tenor Juan Diego Flórez (25 de maig).

Fecha: 25/11/2024